Document ID: /roh_data/filtered/fineweb-2-filterrobots_roh.jsonl.gz/56561

La strategia d'interpresa – in cumpass fidà
Cun l'impurtanza pli e pli gronda da l'internet è il sectur da medias exponì a grondas midadas. La strategia d'interpresa da la SSR garantescha che tut las unitads d'interpresa da la SSR han las medemas finamiras principalas e che tut ils collavuraturs èn orientads davart questas finamiras.
Models da fatschenta tradiziunals ch'èn vegnids creads e testads durant tschientaners, na funcziunan betg pli sco fin uss e vegnan adattads. La concurrenza n'è betg pli locala, mabain globala e deriva da firmas d'ordaifer la branscha. Oz èn p.ex. era gigants globals sco Google, Apple u Amazon activs en la fatschenta da medias. Uschia sa mida l'ambient da la SSR spert e per part a moda radicala.
- Las cundiziuns politicas e regulatoricas che mettan cunfins a la SSR èn dispitaivlas dapi onns. Ultra da tendenzas da schluccar datti era vuschs che vulan restrenscher pli fitg la SSR.
- Ciclus da products e d'innovaziuns per apparats finals, sco per exempel smartphones u televisiuns e per l'infrastructura mediala vegnan pli e pli curts. Novas firmas cun purschidas innovativas da la tecnica e dal cuntegn vegnan al martgà ch'è gia fragmentà fermamain e procuran per anc dapli concurrenza.
- Era la populaziun svizra sco gruppa en mira sa mida – tranter auter sia cumposiziun sociala e demografica. La populaziun vegn per exempel adina pli veglia ed adina dapli glieud va a viver en la citad.
- Novas pussaivladads tecnicas midan il cumportament dal diever da medias: empè da sa drizzar sco fin ussa suenter il program ed il temp d'emissiun, pussibiliteschan innovaziuns che sa basan sin l'internet in access individualisà ed independent dal temp a las purschidas da medias. Ils temps che la famiglia sa radunava la saira a las 19.30 enturn la televisiun per guardar «Tagesschau» èn daditg passads. Oz tscherna mintgin las emissiuns e las contribuziuns che plaschan e guarda, taidla u legia ellas da tut temp.
La SSR è sa midada da la «chasa da radio e televisiun» da pli baud ad ina chasa da medias. Tant pli impurtanta è in'orientaziun segira: internamain definescha la strategia d'interpresa da la SSR las pli impurtantas sfidas dals proxims onns e metta prioritads cun las finamiras d'interpresa.
Extern èn la Lescha federala davart radio e televisiun (LRTV) e la concessiun da la SSR ils mussavias ils pli impurtants.
Per pudair surviver en quests temps turbulents dovri in cumpass che mussa la direcziun e gida da tegnair il curs. La chasa da medias SSR sto persvader en il nov ambient sco purschidra da radio e televisiun (broadcast) e da multimedia (broadband). Quest cumpass è la strategia d'interpresa.